PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială




Nr.27/99/10 martie 2004

R A P O R T

asupra proiectului de Lege privind aprobarea Ordonanţei Guvernului nr.28/2004 pentru modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială

1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei Guvernului nr.28/2004 pentru modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială, trimis cu adresa nr.P.L.X - 95 din 4 martie 2004.
La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

· Comisia pentru administraţie publică, amenajarea teritoriului şi echilibru ecologic

· Comisia buget, finanţe şi bănci.
Proiectul de lege are ca obiect de reglementare modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială, ca urmare a lărgirii ariei beneficiarilor Fondului şi a ariei subproiectelor care vor fi finanţate, asigurându-se un cadru legal mai flexibil care să permită implementarea operativă a programelor propuse de finanţatori externi.
În urma dezbaterilor proiectului de lege, în şedinţa din 9 martie 2004, Comisia propune Plenului adoptarea acestuia întrucât este necesară modificarea şi completarea Legii nr.129/1998, în sensul includerii tuturor categoriilor de beneficiari ai proiectelor care vor fi eligibile pentru finanţare de la Fondul Român de Dezvoltare Socială.

2. Proiectul de lege face parte din categoria legilor ordinare, conform prevederilor art.73 din Constituţie.

3. La lucrările comisiei au fost prezenţi un număr de 19 deputaţi, din totalul de 21 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Liliana Vasilescu – director executiv al Fondului Român de Dezvoltare Socială.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul a fost aprobat în forma prezentată, cu unanimitate de voturi.

